Монгол Улсын Их Хурлын тав дахь удаагийн сонгуулийн анхдугаар чуулганы Нийгмийн бодлого, боловсрол, соёл, шинжлэх ухааны байнгын хорооны 2008 оны 9 дүгээр сарын 19-ны өдөр (Баасан гараг)-ийн хуралдаан 16 цаг 25 минутад Төрийн ордны \"А\" танхимд эхлэв.

УИХ-ын гишүүн, Нийгмийн бодлого, боловсрол, соёл, шинжлэх ухааны байнгын хорооны дарга Д.Оюунхорол ирц, хэлэлцэх асуудлыг танилцуулж, хуралдааныг даргалав.

Нийгмийн бодлого, боловсрол, соёл, шинжлэх ухааны байнгын хорооны хуралдаанд ирвэл зохих 17 гишүүнээс 13 гишүүн ирж 76.4  хувийн ирцтэй байв.

Чөлөөтэй:  Ч.Улаан, М.Энхболд;

Тасалсан:  Ц.Баярсайхан, Д.Загджав;

                Нэг. Монгол Улсын Засгийн газрын гишүүн, сайд нарыг томилох тухай (Боловсрол, соёл, шинжлэх ухааны сайд, Нийгмийн хамгаалал, хөдөлмөрийн сайд, Эрүүл мэндийн сайд)

                Хэлэлцэж буй асуудалтай холбогдуулан Монгол Улсын Ерөнхий сайд С.Баяр, Монгол Улсын Засгийн газрын гишүүн, Боловсрол, соёл, шинжлэх ухааны сайдад нэр дэвшигч Ё.Отгонбаяр, Монгол Улсын Засгийн газрын гишүүн, Нийгмийн хамгаалал, хөдөлмөрийн сайдад нэр дэвшигч Т.Ганди, Монгол Улсын Засгийн газрын гишүүн, Эрүүл мэндийн сайдад нэр дэвшигч УИХ-ын гишүүн С.Ламбаа, УИХ-ын Нийгмийн бодлого, боловсрол, соёл, шинжлэх ухааны байнгын хорооны референт С.Цолмон нар байлцав.

                Монгол Улсын Засгийн газрын гишүүн, Боловсрол, соёл, шинжлэх ухааны сайд болон Монгол Улсын Засгийн газрын гишүүн, Нийгмийн хамгаалал, хөдөлмөрийн сайд, мөн Монгол Улсын Засгийн газрын гишүүн, Эрүүл мэндийн сайдыг томилуулах тухай Монгол Улсын Ерөнхий сайдаас УИХ-д өргөн мэдүүлсэн саналыг Ерөнхий сайд С.Баяр танилцуулав.

                Танилцуулгатай холбогдуулан УИХ-ын гишүүн З.Алтайн асуусан асуултад Эрүүл мэндийн сайдад нэр дэвшигч УИХ-ын гишүүн С.Ламбаа, УИХ-ын гишүүн Д.Арвины асуусан асуултад Монгол Улсын Ерөнхий сайд С.Баяр нар тус тус хариулж, тайлбар хийв.

                Уг асуудалтай холбогдуулан УИХ-ын гишүүн Ц.Даваасүрэн санал хэлэв.

                Д.Оюунхорол: - 1. Монгол Улсын Засгийн газрын гишүүн, Боловсрол, соёл, шинжлэх ухааны сайдад нэр дэвшигч Ё.Отгонбаярыг дэмжиж байгаа гишүүд гараа өргөнө үү.

                Зөвшөөрсөн:                       14

                Татгалзсан:                          0

                Бүгд:                                       14

                100.0 хувийн саналаар дэмжигдлээ.

                2. Монгол Улсын Засгийн газрын гишүүн, Нийгмийн хамгаалал, хөдөлмөрийн сайдад нэр дэвшигч Т.Гандийг дэмжиж байгаа гишүүд гараа өргөнө үү.

                Зөвшөөрсөн:                       13

                Татгалзсан:                          1

                Бүгд:                                       14

                Гишүүдийн олонхийн саналаар дэмжигдлээ.

                УИХ-ын гишүүн З.Алтай цөөнх болов.

                3. Монгол Улсын Засгийн газрын гишүүн, Эрүүл мэндийн сайдад нэр дэвшигч С.Ламбааг дэмжиж байгаа гишүүд гараа өргөнө үү.

                Зөвшөөрсөн:                       13

                Татгалзсан:                          1

                Бүгд:                                       14

                Гишүүдийн олонхийн саналаар дэмжигдлээ.

                УИХ-ын гишүүн З.Алтай цөөнх болов.

                Байнгын хорооноос гарах санал, дүгнэлтийг Байнгын хорооны дарга, УИХ-ын гишүүнД.Оюунхорол УИХ-ын чуулганы нэгдсэн хуралдаанд танилцуулахаар тогтов.

Хуралдаан 16 цаг 50 минутад өндөрлөв.

Тэмдэглэлтэй танилцсан:

                НИЙГМИЙН БОДЛОГО, БОЛОВСРОЛ,

СОЁЛ, ШИНЖЛЭХ УХААНЫ БАЙНГЫН

ХОРООНЫ ДАРГА Д.ОЮУНХОРОЛ

Тэмдэглэл хөтөлсөн:

                ХУРАЛДААНЫ НАРИЙН

**БИЧГИЙН ДАРГА Ц.АЛТАН-ОД**

МОНГОЛ УЛСЫН ИХ ХУРЛЫН ТАВ ДАХЬ УДААГИЙН

СОНГУУЛИЙН  АНХДУГААР ЧУУЛГАНЫ НИЙГМИЙН БОДЛОГО, БОЛОВСРОЛ, СОЁЛ, ШИНЖЛЭХ УХААНЫ БАЙНГЫН ХОРООНЫ 2008 ОНЫ

9 ДҮГЭЭР САРЫН 19-НЫ ӨДӨР (БААСАН ГАРАГ)-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ

Хуралдаан 16 цаг 25 минутад эхлэв.

                Д.Оюунхорол: - Ирц бүрдсэн тул Нийгмийн бодлого, боловсрол, соёл, шинжлэх ухааны байнгын хорооны өнөөдрийн хуралдааныг нээснийг мэдэгдье. Байнгын хорооны өнөөдрийн хуралдаанаар хэлэлцэх асуудал бол Монгол Улсын Ерөнхий сайдаас өргөн мэдүүлсэн Засгийн газрын гишүүдийг томилуулах саналын тухай УИХ-ын чуулганы хуралдааны Дэгийн тухай хуулийн 37.6 заасны дагуу Байнгын хороод өөрийн эрхлэх асуудлын хүрээнд хамаарах нэр дэвшигч өргөн мэдүүлснээс хойш 3 хоногийн дотор хэлэлцэж санал, дүгнэлт гаргана гэж заасны дагуу хэлэлцэхээр болж байна.

                Ингээд хэлэлцэх асуудлын дарааллыг танилцуулъя. Засгийн газрын гишүүн, Боловсрол, соёл, шинжлэх ухааны сайдад нэр дэвшигч Ёндонгийн Отгонбаяр, Засгийн газрын гишүүн, Нийгмийн хамгаалал, хөдөлмөрийн сайдад нэр дэвшигч Төгсжаргалын Ганди, Засгийн газрын гишүүн, Эрүүл мэндийн сайдад нэр дэвшигч Самбуугийн Ламбаа нарын талаар Монгол Улсын Ерөнхий сайд С.Баяр танилцуулга хийнэ. Таныг урьж байна.

                С.Баяр: - УИХ-ын Нийгмийн бодлого, боловсрол, соёл, шинжлэх ухааны байнгын хорооны эрхэм гишүүд ээ.

                Миний бие Монгол Улсын Ерөнхий сайдын хувьд Монгол Улсын Ерөнхийлөгчтэй зөвшилцөөд гурван хүнийг Засгийн газрын гишүүнээр томилуулахаар танилцуулах гэж байна.

                Засгийн газрын гишүүн, Боловсрол, соёл, шинжлэх ухааны сайдын албан тушаалд томилуулахаар Ёндонгийн Отгонбаярыг танилцуулж байна.

                Ё.Отгонбаяр 1965 онд Улаанбаатар хотод төрсөн. Гэр бүлийн байдал эхнэр, 2 хүүгийн хамт амьдардаг. 1972-1982 онд Нийслэлийн 52 дугаар дунд сургууль, 1983-1989 онд Москвагийн Олон улсын харилцааны дээд сургууль, 1994-1995 онд Шинэ Делигийн Маркетинг, менежментийн сургуульд тус тус суралцаж төгссөн. 2001-2005 онд Москвагийн Олон улсын харилцааны дээд сургуульд суралцаж \"Жижиг улсын аюулгүй байдал\" сэдвээр докторын зэрэг хамгаалсан. Дипломатч. Англи, орос, хинди хэлтэй ийм хүн байна.

                Ажилласан байдлыг нь танилцуулбал, 1982-1983 онд Ардын армийн 282 дугаар ангид байлдагч, 1989-1991 онд Гадаад явдлын яаманд атташе, I нарийн бичгийн дарга, 1991-1996 онд БНЭУ-д суугаа ЭСЯ-д II нарийн бичгийн дарга, 1996-1997 онд Гадаад хэргийн яаманд ажилтан, 1997-2000 онд \"БаянголЗБ\" ХК-ийн ерөнхий менежер, захирал, 2000-2001 онд Гадаад хэргийн яаманд I нарийн бичгийн дарга, 2001-2004 онд Монгол Улсын Ерөнхий сайдын гадаад бодлогын зөвлөх, 2004-2008 онд МАХН-ын Удирдах зөвлөлийн нарийн бичгийн дарга, Ерөнхий нарийн бичгийн даргаар тус тус ажиллаж байсан. 2006-2007 онд Нийслэлийн намын хорооны даргаар ажиллаж байсан. Төрийн албанд 13 жил. Улс төрийн албан тушаалд 7 жил болсон хүн байна.

                Байнгын хорооны эрхэм гишүүд ээ,

                Миний бие Засгийн газрын гишүүн, Эрүүл мэндийн сайдын албан тушаалд томилуулахаар Самбуугийн Ламбааг танилцуулж байна.

                С.Ламбаа нь 1950 онд Архангай аймгийн Өндөр-Улаан суманд төрсөн. Гэр бүлийн байдал, эхнэр, 2 охины хамт амьдардаг. 1968 онд Архангай аймгийн Цэцэрлэг хотын 10 жилийн дунд сургууль, 1976 онд Монгол Улсын Их Сургуулийг төгсгөсөн. Инженер, эдийн засагч мэргэжилтэй, эдийн засгийн ухааны доктор /Ph.D/, профессор цолтой. Орос хэлтэй.

                Ажилласан байдлыг нь танилцуулбал, 1969-1972 онд Ардын армийн 030 дугаар ангид байлдагч, ахлах түрүүч, 1976-1980 онд МУИС-ийн Улс төр, эдийн засгийн ухааны тэнхимд багш, 1980-1984 онд Дээд, тусгай дунд, техник мэргэжлийн боловсролын улсын хороо, Ардын боловсролын яаманд мэргэжилтэн, 1984-1987 онд Эрхүү хотын их сургуульд мэргэжилтэн, бэлтгэл факультетийн декан, 1987-1990 онд Дээд боловсролын улсын хороо, Шинжлэх ухаан, дээд боловсролын улсын хороонд мэргэжилтэн, хэлтсийн дарга, 1990-1992 онд Ардын боловсролын яаманд мэргэжилтэн, тус яамны \"Сургалт импэкс\" компанийн ерөнхий захирал, 1992-1996 онд \"Эрдэм\" цогцолборт ерөнхий захирал, 1996-2000 онд УИХ-ын гишүүн, Нийгмийн бодлогын байнгын хорооны дарга, 2000-2004 онд Ардчилсан намын нарийн бичгийн дарга, \"Орон нутгийн удирдлагын хөгжил сангийн гүйцэтгэх захирал, 2004 оноос УИХ-ын гишүүнээр сонгогдон ажиллаж байна. 2008 онд УИХ-ын гишүүнээр дахин сонгогдсон.

                Самбуугийн Ламбаа нь төрийн албанд 35 жил ажиллаж байгаа. Улс төрийн албан тушаалд 8 жил ажилласан ийм хүн байна.

                Байнгын хорооны эрхэм гишүүд ээ,

                Миний бие Засгийн газрын гишүүн, Нийгмийн хамгаалал, хөдөлмөрийн сайдын албан тушаалд Төгсжаргалын Гандиг томилуулахаар танилцуулж байна.

                Т.Ганди нь 1961 онд Улаанбаатар хотын Сүхбаатар дүүрэгт төрсөн. Гэр бүлийн байдал, нөхөр, 2 хүүхдийн хамт амьдардаг. 1978 онд Нийслэлийн 10 жилийн 3 дугаар дунд сургууль, 1978-1982 онд МУИС-ийн Сэтгүүлчийн анги, 1986-1988 онд Эдийн засгийн дээд сургуулийг тус тус суралцаж дүүргэсэн. 1992 онд ОХУ, 1996 ХБНГУ, 1997, 2002 онд АНУ-д 2005 онд Тайланд улсад тус тус мэргэжил дээшлүүлсэн. Сэтгүүлч, эдийн засагч мэргэжилтэй. Улс төрийн шинжлэх ухааны боловсролын доктор цолтой. Орос, англи хэлтэй ийм хүн байна.

                Ажилласан байдлыг танилцуулбал, 1982-1983 онд МАХЭ-ийн Төв хороонд утга зохиолын ажилтан, 1983-1985 онд Улаанбаатар хотын ХЗЭ-ийн хороонд ажилтан, 1985-1990 онд \"Улаан Од\" сонины сурвалжлагч, 1990-1992 онд \"Ардын Эрх\" сонин коллегийн гишүүн, хэлтсийн эрхлэгч, 1992-2008 онд УИХ-ын гишүүнээр сонгогдон ажиллаж байсан. Нийгмийн бодлого, боловсрол, соёл, шинжлэх ухааны байнгын хорооны даргаар ажиллаж байсан. Мөн Монгол Улсын Засгийн газрын гишүүн, Эрүүл мэндийн сайдаар ажиллаж байсан. Төрийн албанд 26 жил, улс төрийн албан тушаалд 16 жил болсон ийм туршлагатай төрийн боловсон хүчин байна.

                Миний бие Ёндонгийн Отгонбаярыг Засгийн газрын гишүүн, Боловсрол, соёл, шинжлэх ухааны сайдын албан тушаалд, Самбуугийн Ламбааг Засгийн газрын гишүүн, Эрүүл мэндийн сайдын албан тушаалд, Төгсжаргалын Гандиг Засгийн газрын гишүүн, Нийгмийн хамгаалал, хөдөлмөрийн сайдын албан тушаалд тус тус томилуулахаар танилцуулахдаа дараах үндэслэлийг сууриллаа.

                Нэгд, Засгийн газрын үйл ажиллагааны хөтөлбөрийг хэрэгжүүлж, Засгийн газраас дэвшүүлж байгаа гол гол зорилтыг биелүүлэхээр ажиллаж чадах чадварыг харгалзан үзээд танхимын зарчмаар ажиллах чадварыг нь үнэлж, тухайн ажил, үүргийн гүйцэтгэх мэргэжлийн түвшин, хуримтлуулсан туршлага, удирдан зохион байгуулах чадал, чадвар, ажил хэрэгч чанарыг нь иш үндэс болгож байгааг Байнгын хорооны эрхэм гишүүд болгооно уу.

                Санал болгож байгаа 3 хүнийг тухайн тухайн албан тушаалд нь томилуулах миний саналыг дэмжиж өгөхийг хичээнгүйлэн хүсэж байна. Баярлалаа.

                Д.Оюунхорол: - За Ерөнхий сайдад баярлалаа. Нэр дэвшигчдээс асуулт асуух саналтай гишүүд байна уу? Ё.Отгонбаяр, Т.Ганди, С.Ламбаа нараас. За З.Алтай гишүүн.

                З.Алтай: - С.Ламбаа гишүүнээс асуулт асууя. Эрүүл мэндийн салбар Монголын энэ салбарууд дотроос үндсэндээ сүүлийн жилүүд маш уналтад орсон. Маш олон шийдэх асуудлуудтай. Ийм бэрхшээлтэй салбар. Үе үеийн энэ улс төрийн томилгооноос болж сайд болсон хэдэн нөхөд энэ салбарыг унагасан. Ямар ч эмчийн мэргэжил байхгүй, ойлголт байхгүй. Зүгээр л нэг улс төрийн томилгооноос, намуудаас бялуу хүртсэн хэдэн нөхөд очиж энэ бүхэл бүтэн салбарыг, энэ эрүүл мэндийн асуудлыг байхгүй болгосон шүү дээ. Танд энэ талаар ер нь эмчийн мэдлэг, мэргэжил байна уу? Наад захын. Ядахдаа эмчээ байг гэхэд нэг сувилахуйн ухааны мэргэжил байна уу? танд гэж.

                Энэ улс төрийн томилгоо гэдэг нэг бялуу хүртээх маягаар ингэж явдаг бол маш буруу шүү дээ. Эцсийн эцэст хохирлыг бол хэн хохирох юм бэ гэж. Бүхэл бүтэн салбар хохирдог. Цаана нь ард түмэн, эрүүл мэндээрээ хохирдог энэ л ажиллагаа явагдаж байна шүү дээ. Энэ улс төрийн томилгоо гэдгийг та ер нь юу гэж үзэж байна вэ? Эрүүл мэндийн салбар таны цээжинд багтаж байна уу? Сайд болно шүү дээ та. Сайдын эрх хүрээнд маш олон асуудлуудыг шийдэх ёстой. Энэ салбарынхан ерөөсөө сонин хэвлэлээр бол байнга л бичдэг зүйл бол тэр шүү дээ. Эрүүл мэндийн талаар \"а\" ч гэсэн үнэр байхгүй хэдэн нөхдүүд ирж баахан тоглож тоглож бужигнуулж байгаад л явдаг ийм л тоглоомын газар энэ бодлогын яамд чинь болчихоодбайна шүү дээ. Та юу гэж бодож байна вэ? Та яаж зүрхэлж одоо энэ салбарыг би ахлаад явж чадна гэж таны цээжинд багтав. Энэ талаар би танаас асууя гэж бодсон юм.

                С.Ламбаа: - За баярлалаа. За З.Алтай гишүүний асуултад хариулъя. Зүгээр ер нь бол яам гэдэг бол бодлого тодорхойлдог ийм байгууллага. Монгол Улсын Их Хурлаас гарсан төрийн бодлого, УИХ-аас баталсан хууль, тогтоомжийн хүрээнд Засгийн газрын гишүүн, сайдын хувьд энэ яам толгойлж хэрэгжүүлэх ажлыг зохион байгуулдаг ийм үүрэгтэй.

                Би зүгээр 1996 оноос хойш Монгол Улсын Их Хурлын гишүүнээр сонгогдож, эрүүл мэнд, боловсрол, нийгмийн хамгааллын асуудлыг хариуцдаг энэ байнгын хороонд тасралтгүй ажиллаж, хоёр ч удаа Нийгмийн бодлогын байнгын хорооны даргаар томилогдож, сонгогдож ажилласан. Энэ ч утгаараа эрүүл мэндийн салбарын хүрээнд хийгдэж байгаа олон улсын болон үндэсний олон зөвлөгөөн семинарыг удирдан зохион байгуулж, эмч, эмнэлгийн ажилтнуудтай олон удаа санал бодлоо солилцож явсан хүний хувьд бол бодлого тодорхойлох ажлыг удирдан зохион байгуулах боломжтой гэж үзэж байгаа. Тийм учраас энэ саналыг хүлээж авсан.

                Өнөөдөр эрүүл мэндийн салбарт 20 гаруй хууль, Монгол Улсын нийгмийн эрүүл мэндийн талаар төрөөс баримтлах бодлого, Монгол Улсын Үндэсний хөгжлийн цогц бодлого, Мянганы хөгжлийн зорилтуудыг өөрөө боловсруулах болон батлалцахад оролцсон хүний хувьд энэ асуудлыг зохион байгуулж, газар дээр нь үр дүнд хүргэх тийм боломжийг бүрдүүлж ажиллахын төлөө явна. Ер нь бол яах вэ зүгээр одоо энэ Нийгмийн бодлогын байнгын хорооны хүрээнд шийдэгдсэн энэ олон асуудлуудыг үнэн хэрэг дээрээ яг газар дээрээ яаж хэрэгждэг юм байна, яаж хэрэгжүүлж болмоор байна вэ гэдэг асуудлыг би бас Засгийн газрын гишүүн, сайдаар томилогдсон тохиолдолд нэлээн нухацтай авч үзье гэсэн ийм бодол санааны үүднээс л зөвшөөрч байна.

                Хувьдаа бол эдийн засагч мэргэжилтэй хүнийхээ хувьд эрүүл мэндийн боловсролын асуудлыг өндөр түвшинд тавих, боловсролын салбарт хийгдэж байгаа гурван янзын эдийн засгийн тогтолцооны үр ашгийг дээшлүүлэхэд үнэхээр анхаарах шаардлага гарсан. Эрүүл мэндийн даатгалын тогтолцоог боловсронгуй болгох шаардлагатай байна. Эрүүл мэндэд улсын төсвөөс олгогдож байгаа хөрөнгө, улсын төсвөөр батлагдаж байгаа хөрөнгийн үр шимийг, үр ашгийг иргэдэд хүргэх хэрэгтэй байна. Мөн Олон улсын болон Дэлхийн эрүүл мэндийн байгууллагаас хэрэгжиж байгаа 20 гаруй хөтөлбөрийн үр ашгийг дээшлүүлэх шаардлагатай байна гэдэг утгаараа бол эрүүл мэндийн салбарт тодорхой асуудлуудыг хийх ийм санаачилгатай ажиллах боломжтой л гэж үзэж байгаа л даа.

                З.Алтай: - Иргэд ер нь Эрүүл мэндийн даатгалын санд эрүүл байхын тулд өөрөөсөө татварынхаа мөнгөнөөс татвар төлдөг шүү дээ, энэ чинь. Эрүүл байгаасай л гэж. Үхчихгүй юмсан, өвчин зовлон хүрчихгүй юмсан, урт наслах юмсан, эрүүл энх байх юмсан гэж. Энэ иргэдээс төлж байгаа татварын мөнгө эрүүл мэндийн санд тэр бүр бүрэн хэмжээгээрээ ордоггүй. Төсөвтөө аваачаад янз бүрийн хуушуур болгоод идчихдэг.

                Энэ эрүүл мэндийн сан, үүнтэй холбогдуулаад Нийгмийн даатгалын сан гээд энэ сангууд тусдаа яагаад гарч болдоггүй юм бэ? Энийг та нөхөд хариуцаад олон жил ажиллаж байсан улсууд шүү дээ. Тэр ажиллаж байх, хариуцаж ажил албан тушаал хашиж байх үедээ хийх чинь яасан юм бэ гэж. Одоо ийм асуудал яригдаад л, би одоо гарвал хийнэ, би чадах байх гэдэг чинь болж байгаа юм уу гэж. 16 жил та нарын зарим нөхөд бол энэ төрд тодорхой энэ чиглэлийн албыг хашиж байсан л улсууд шүү дээ. Энэ асуудлаа шийдээгүй байж өнөөдөр би асуудлыг болгоно, чадна гэж байгаа чинь болж байгаа юм уу гэж. Ер нь энэ улс төрийн томилгоо гэдэг бялуу хуваадаг ажил энэ хуулийн юмыг чинь өөрчилж болдоггүй юм уу гэж.

                Кукушкины тоглосон \"Торгуулийн цохилт\" [М.И.Пу́говкин, \"Штрафной удар\"-1963-Кукушкин]гээд Оросын хөгийн кино байдаг шүү дээ. Өөр өөр мэргэжлийн спортын улсуудыг өөр өөр юм нь дээр тавьчихсан. Яаж хөглөдөг билээ дээ. Тийм зарчмаар явах гээд байгаа юм биш үү л гэж би шүүмжлээд байгаа байхгүй юу. Тэрнээс биш таныг бол чадалтай, чадвартай, парламентэд олон жил болсон тулхтай сайн хүн гэдгийг би мэдэж л байна. Гэхдээ энэ сонгосон салбар чинь Кукушкины хувилбар шиг болчих юм биш үү л гэж би эмээгээд байгаа байхгүй юу.

                Д.Оюунхорол: - За баярлалаа. З.Алтай гишүүн асуултаа асууж дууслаа. Дараа нь Ц.Даваасүрэн гишүүн.

                Ц.Даваасүрэн: - Надад асуулт алга. Би нэг санал хэлэх гэсэн юм. Боловсрол, соёл, шинжлэх ухааны ..

                Д.Оюунхорол: - Та саналаа Д.Арвин гишүүний дараа. Асуултаа дуусгачихаад тэгээд санал руугаа оръё. З.Алтай гишүүн сая бас холиод явчих шиг боллоо. Саналаа шууд хэлээд явсан.

                Д.Арвин: - Би энэ сайдуудыг оруулж ирж байгаа Ерөнхий сайдаас нэг асуулт асууя. Тэгэхээр та түрүүн яриандаа салбарын туршлага, салбартаа ажилласан туршлага энэ тэрийг үндэслэж гэж ярьж байна л даа. Тэгэхээр салбар гэдэг чинь мэргэжлийн байгууллага л даа. Тэгээд улс төр гэдэг чинь бол өөр шүү дээ. Улс төр бол одоо ямар ч бизнес, мөнгөтэй хүмүүс гараад ирчихдэг. Тэгээд ингээд ярьж болдог юм байна. Салбар, улс орныг хөгжүүлэх энэ Засгийн газар гэдэг чинь өөрөө мэргэжлийн маш их тийм чухал, хүнийг шаарддаг мэргэжил л дээ. Та одоо салбар дээр туршлага хуримтлуулсан гэж та сая тэгж ярих шиг болсон. Тэгээд би бол С.Ламбаа гишүүнээс асуухгүй. Улс төрчийнх нь хувьд бид одоо юу ярих вэ.

                Тэгээд та Засгийн газрыг тэргүүлэхийн хувьд энэ салбарын яамдуудад мэргэжлийн хүнийг тавихгүй, мэргэжлийн бодлого хийхгүй ийм бодлого барьж байна л даа. Түрүүн би намын бүлгийн хурал дээр бас Ардчилсан намаас тавьсан хэд хэдэн гишүүдийн намтар түүхийг үзлээ л дээ. Тэгээд та энэ Ардчилсан намтай нэгэнт эвсэж ажиллана гэж та өөрөө хүсэж энэ бүх юмыг хийсэн. Гэхдээ бас хийлээ хийлээ гэхэд бас Монгол Улс чинь тоглоомын засаг төр биш шүү дээ. Эрүүл мэндийн салбартаа мэргэжлийн хүн одоо оруулаад ирж болдоггүй юм уу гэж намын бүлэг, зөвлөлд нь хэлж болоогүй юм уу? гэдгийг би танаас асуумаар байна.

                С.Баяр: - За би нэр бүхий 3 хүнийг тухайн тухайн албан тушаалд томилох үндэслэлүүдийг дурдахдаа салбарын тухай үг хэлээгүй. Та намайг буруу ойлгосон байна. Би Засгийн газрын үйл ажиллагааны хөтөлбөрийг хэрэгжүүлж, Засгийн газраас дэвшүүлж байгаа гол гол зорилтыг биелүүлэх, ажиллах чадварын тухай ярьсан. Танхимын зарчмаар ажиллах чадварыг нь ярьсан. Тухайн ажил үүргийг гүйцэтгэх мэргэжлийн түвшин, хуримтлуулсан туршлагыг нь ярьж байгаа юм. Мөн удирдан зохион байгуулах чадвар, ажил хэрэгч чанарыг нь иш үндэс болгосон тухайгаа хэлсэн. Энийгээ давтан хэлж байна.

                УИХ-ын Байнгын хороогоор танилцуулж байгаа өнөөдрийн 3 хүнийг би танилцуулахдаа эдгээр 4 үндэслэлийг гол үндэслэл болгож байгаа. Салбарын хувьд гэх юм бол Эрүүл мэндийн сайд өөрөө шууд хүн эмчилдэггүй. Зам, тээвэр, аялал жуулчлалын сайд. За хуучин нэрээр нь би хэлчихлээ. Өөрөө барилга бариад, зам тавиад явдаггүй. Энэ бол төрийн бодлого, УИХ-аас гаргасан хууль тогтоомж, төсөв мөнгөндөө зохицуулж төрийн бодлогыг тухайн салбарт хэрэгжүүлэх үүрэг бүхий улс төрийн албан тушаалтан учраас. Манай улсын туршлагад ч тэр, бусад улсын туршлагад ч тэр нарийн мэргэжлийн салбар дээр заавал тухайн салбарын хүн байдаг туршлага ч биш, огт өөр мэргэжлийн хүнийг тавьж ажиллуулдаг ч туршлага бий. Манай улс ч гэлээ гэсэн өнгөрсөн 18 жилд энэ туршлагын аль алиныг нь хэрэгжүүлж ирсэн.

                Тухайн салбарын өнөөгийн байгаа байдлыг огт өө сэвгүй, алдаа эндэгдэлгүй сайхан салбар гэж үзэх боломжгүй. Нөгөөтэйгүүр тэнд авах юм байхгүй, үзээд өгье гэсэн ч гялтайх юм байхгүй гэсэн туйлширсан хоёр дүгнэлтийн аль алинтай би санал нийлэхгүй байгаа юм.

                Өнөөдөр бид хамтарсан Засгийн газар байгуулж байна. Хамтарсан Засгийн газар байгуулахад олон хүчин зүйл харгалзаж үзэх ёстой байдаг. Хэлэлцэж ярилцаж, хоёр хоорондоо боловсон хүчнийхээ бодлого, юугаа зохицуулж шийдвэрлэж байгаа. Монгол Улсын Ерөнхийлөгчтэй зөвшилцөөд ингээд оруулж ирж байгаа.

                Би Ерөнхий сайдын хувьд нэр дэвшүүлж байгаа хүмүүстэй хариуцуулах салбар, Засгийн газрын гишүүний өндөр үүрэг хариуцлагыг бүрэн биелүүлж чадна гэсэн итгэл байгаа учраас би УИХ-д өргөн мэдүүлж байгаа юм. Ингээд оруулж ирсэн хүмүүсийг минь дэмжиж өгөөчээ гэж дахин хүсэж байна. Их баярлалаа.

                Д.Оюунхорол: - За Ц.Даваасүрэн гишүүн саналаа хэлье. Асуулт ингээд дууссан юм байна.

                Ц.Даваасүрэн: - Боловсрол, соёл, шинжлэх ухааны яаманд ажиллаж байсан хүний хувьд басЁ.Отгонбаяр даргад зарим нэг санал хэлье гэж бодсон юм. Энэ бол маш том салбар, маш их хуримтлагдсан асуудалтай ийм салбар байгаа юм.

                Өнөөдөр ингээд харж байхад ер нь надад нэг л итгэл үнэмшил ер нь энэ нийгэм зөв төлөвшихөдгол одоо ирээдүйд бидний энэ нийгмийн төлөвшилд гарах гол гарц бол боловсрол юм байна л гэж ингэж бодож байна. Ер нь одоо харж байхад энэ нэг нь ажил хийе гэхээр тэгнээд хэвтчихдэг улс төрчид байна гэж байна шүү дээ. Тийм ээ. Ийм хүмүүсийг чинь одоо байгаа энэ улсуудыг өөрчилдөггүй юм шиг байна. Тийм учраас ирээдүйд, 10, 20 жилийн дараа бас энэ нийгэм зөв төлөвшихөд энэ хүүхэд, багачуудыг л өөрчлөх хэрэгтэй юм байна. Боловсролын системээр дамжуулж энэ нийгмийн зөв төлөвшүүлэх юм байна гэдэгт би бол итгэлтэй болж байна.

                Тийм учраас би таныг бас энэ гадны боловсролын системийг мэддэг, туршлагатай хүний хувьд бас энэ чиглэлд ахиц хийх байхаа гэж ингэж найдаж байгаа учраас би захиж байгаа юм. Ялангуяа тэр одоо 6 настай хүүхдүүдийг тэр цагаас нь эхлээд энэ хуулийг дээдэлдэг. Хууль сахина гэдэг бол ерөөсөө тэр олон хууль гаргаад, чангатгаад байх асуудал биш, ерөөсөө ёс суртахууны л асуудал. Япон хүнд өнөөдөр жишээлбэл болохгүй л гэсэн бол болохгүй байгаа шүү дээ. Хуулиа яг сахидаг. Тэр чинь тэр хүний ёс суртахууны асуудал. Тэрийг нь тэр 6 настайгаас нь суулгаж өгдөг юм байна. Тийм учраас одоо яг 6 настай хүүхдүүдийн сургалтын агуулгын асуудал яригдаж байна. Энэ чиглэл дээр та энэ гадны орны туршлагуудаас тэр агуулгыг бий болгоход бас өөрийн гэсэн хувь нэмрээ оруулаач. Ялангуяа энэ оюутнуудын асуудал их анхаараачээ. Эднийгээ л өөрчилье. Одоо байгаа улсуудыг биш. Тэгэх юм бол энэ зөв нийгэм төлөвшиж эхлэх байх.

                Өнөөдөр оюутны гэр гээд нэвтрүүлэг гарч байна л даа. Нөгөө хэдэн оюутнууд нь энэ байрныподвалаар тарчихсан юм байна. Нөгөө дотуур байр нь хүрэлцдэггүй. Тэр дотор чинь одоо аягүй бол нөгөө ирээдүйн Ерөнхийлөгч, Ерөнхий сайд нь подвалд хэвтэж байгаа юм байна шүү дээ. Тийм учраас оюутнуудаа, оюуны чиглэлд бас их анхаарч хүнээ одоо хөгжүүлье. Тэгвэл бидний энэ хүсэж хүлээгээд байгаа, энэ ард түмний хүлээгээд байгаа юм бий болох юм байна. Энэ чиглэлд ялангуяа тэр оюутны  сургалтын орчинг сайжруулах, амьдрах нөхцөлийг нь дээшлүүлэх чиглэлд хамтраад ажиллая. Би одоо бас Их Хурлын гишүүний хувьд, энэ салбарт ажиллаж байсан хүний хувьд зүтгэе. Өнөөдөр би Оюутны холбооны төлөөлөгчдийг хүлээж авч бас энэ талаар ярилцлаа. Хамтарсан төлөвлөгөө гаргаад ажиллая гэсэн. Та бас энэ чиглэлд оюутнуудыг дэмжээрэй. Оюутнуудын тэр амьдардаг орчныг нь өөрчилж өгье. Олон шийдэх асуудал байгаагийн нэг бол энэ оюуны хөрөнгө оруулалт, энэ оюуныг дээдэлж явдаг тэр нийгмийг бий болгох чиглэлд бас анхаарах ёстой юм шиг байна. Энэ чиглэлд бас та анхаараарай.

                Хоёрт, энэ салбарт нэг асуудал байдаг юм. Соёлын салбарынхан их гомдол тавьдаг. Соёл бол нийгмийн бас зөв төлөвшүүлэхэд шашин, соёл хоёр чухал байх л даа. Тэр бол ойлгомжтой. Соёлынхон болохоор нэг газрын хэмжээг 5, 6-хан хүн энэ салбарын бодлогыг авч явж чадахгүй байгаа юм. Тийм учраас агентлаг болгож өгөөч гэдэг юм. Ерөнхий сайд бол энэ саналыг нь дэмжиж байгаа юм билээ гэж би сая чуулган дээр ойлгосон. Тийм учраас энэ асуудлыг нь та бас анхаараарай. Соёлын бодлогыг одоо бас түлхүү болгож өгөхөд нь тэдний саналыг бас авч энэ соёлын агентлаг байгуулах чиглэлд нь бас дэмжээрэй гэж хүсэх байна.

                С.Ламбаа гишүүний хувьд гишүүд янз бүрийн санал гаргаж. Гэхдээ би таныг нэг хоёр зүйл дээр анхаараачээ гэж хэлэх байна. Өнөөдөр бас мөнгөтэй болоод гадна дотноос янз бүрийн тоног төхөөрөмж оруулж ирдэг болчихож. Гэхдээ энэ тоног төхөөрөмжөөсөө гарч байгаа тэр дүн шинжилгээг нь уншдаг тэр мэргэжилтнүүд чинь алга байх шиг байна. Тийм учраас тэр эмч нарыг тэр гадны тоног төхөөрөмж дээр ажилладаг чиглэлд нь. Ер нь энэ гадны эрүүл мэндийн менежментыг сургах чиглэлд нь сайн сургах, хөрөнгө гаргах чиглэлд нь анхаарч өгөөч.

                Нөгөө нэг асуудал бол эрүүл мэнд дээр эмчилгээнд ерөөсөө хяналт байхгүй байгаа юм. Буруу эмчилж байна. Гэтэл тэрийг нь одоо хянаж тогтоодог тийм юм бол байхгүй. Соёлтой нийгэмд бол энэ асуудал чинь маш чанга тавигддаг асуудал шүү дээ. Тэгээд таныг би энийг шийддэггүй юм аа гэхэд энэ чиглэлд бас эхлүүлэх тэр чиглэлд нь одоо бас анхаарч өгөөчээ гэсэн ийм хүсэлтийг тавих гэсэн юм. Баярлалаа.

                Д.Оюунхорол: - За ингээд асуулт асуух, санал хэлэх гишүүд дууссан байна. За ингээд дараагийн асуудалдаа оръё.

                УИХ-ын чуулганы нэгдсэн хуралдаанаар Засгийн газрын гишүүдийг томилуулах саналын талаар санал хураалтыг явуулъя.

                За ингээд нэгдүгээрт, Засгийн газрын гишүүн, Боловсрол, соёл, шинжлэх ухааны сайдад нэр дэвшигч Ё.Отгонбаярыг дэмжье гэсэн томъёоллоор санал хураалгая. Дэмжиж байгаа гишүүд гараа өргөнө үү.

                За ингээд хуралд 14 гишүүн ирсэн байна. 14-өөс 14 гишүүн дэмжсэн. Ингээд 100.0 хувийн саналаар дэмжиж байна. За баярлалаа.

                Дараа нь Засгийн газрын гишүүн, Нийгмийн хамгаалал, хөдөлмөрийн сайдад нэр дэвшигч Т.Гандийг дэмжье гэсэн гишүүд гараа өргөнө үү.

                За 14 гишүүн ирж оролцсон. 1 гишүүн татгалзсан юм уу. За. 14-өөс 13.

                Гуравдугаарт нь, Засгийн газрын гишүүн, Эрүүл мэндийн сайдад нэр дэвшигч С.Ламбааг дэмжье гэсэн гишүүд гараа өргөнө үү.

                За ингээд 14 гишүүнээс 1 татгалзсан. Ингээд З.Алтай гишүүн татгалзаж байгаа юм.

                Ингээд Байнгын хорооны гишүүдийн олонхийн саналыг хүлээж Монгол Улсын Засгийн газрын гишүүнээр томилогдохоор болсон 3 нэр дэвшигчдэдээ талархал илэрхийлье.

                Үнэхээр одоо салбар болгоныхоо эрдэмтэн мэргэн, сэхээтэн мэргэжилтнүүдтэй хамтарч энэ том ажлыг авч явах байхаа. Манай Байнгын хороотой та бүхний үйл ажиллагаа байнга хамтран ажиллах болно гэж хэлэхийг хүсэж байна. Тэгээд бид та бүхэнтэй хамтран ажиллаж Монгол Улсын Засгийн газар, Их Хурлаас хамтран гарах олон чухал зорилтууд, арга хэмжээнүүдийг хууль тогтоох байгууллагад хамтран шингээж ажиллах болно гэж бодож байна.

                За ингээд Байнгын хорооны дүгнэлтийг Байнгын хорооны дарга Д.Оюунхорол танилцуулна.

                Асуудал дууссан тул хорооны хуралдаан хаасныг мэдэгдье.

Хуралдаан 16 цаг 50 минутад өндөрлөв.

Соронзон хальснаас хянаж буулгасан:

                ХУРАЛДААНЫ НАРИЙН

БИЧГИЙН ДАРГА Ц.АЛТАН-ОД